b'\n_START_ARTICLE_\nFabiola\n_START_PARAGRAPH_\nKuningatar Fabiola (11. kes\xc3\xa4kuuta 1928 Madrid \xe2\x80\x93 5. joulukuuta 2014 Bryssel) oli Belgian kuninkaan Baudouin I:n vaimo. H\xc3\xa4n avioitui kuninkaan kanssa vuonna 1960 ja j\xc3\xa4i leskeksi vuonna 1993.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFabiola Fernanda Mar\xc3\xada de las Victorias Antonia Adelaida de Mora y Arag\xc3\xb3n oli kaikkiaan seitsem\xc3\xa4nlapsisen espanjalaisen aatelisperheen kolmanneksi vanhin tyt\xc3\xa4r. H\xc3\xa4nen is\xc3\xa4ns\xc3\xa4 oli Moran kreivi ja Casa Rieran markiisi Gonzalo de Mora Fern\xc3\xa1ndez Riera del Olmo ja \xc3\xa4itins\xc3\xa4 Blanca de Arag\xc3\xb3n y Carrillo de Albornoz Barroeta-Aldamar y El\xc3\xado._NEWLINE_Do\xc3\xb1a Fabiola de Mora y Arag\xc3\xb3n opiskeli sairaanhoitajaksi ja ty\xc3\xb6skenteli valmistumisensa j\xc3\xa4lkeen madridilaisessa sairaalassa. H\xc3\xa4n julkaisi nuorena sarjan lapsille tarkoitettuja kertomuksia, kokoelman nimi on Kaksitoista lumoavaa satua. H\xc3\xa4n avioitui 15. joulukuuta 1960 Brysseliss\xc3\xa4 belgialaisten kuninkaan Baudouin I:n kanssa. Baudouin oli kuningas Leopold III:n ja kuningatar Astridin vanhin poika. Avioliitto j\xc3\xa4i lapsettomaksi, ja kuninkaallinen pari eli hyvin yksinkertaista el\xc3\xa4m\xc3\xa4\xc3\xa4 Laekenin linnassa. He kumpainenkin olivat syv\xc3\xa4llisesti katolisia ja omaksuivat uuden karismaattisen liikkeen oppeja._NEWLINE_Vuosina 1960\xe2\x80\x931993 kuningatar Fabiola osallistui miehens\xc3\xa4 kanssa virallisiin tilaisuuksiin, valtiovierailuihin ulkomaille ja tapasi Brysseliss\xc3\xa4 vierailevia valtionp\xc3\xa4\xc3\xa4miehi\xc3\xa4. H\xc3\xa4n oli perustamssa Sosiaalisen turvan sihteeristo\xc3\xa4, joka vuosittain vastaanottaa tuhansia ahdinkoon joutuneiden belgialaisten avunpyynt\xc3\xb6j\xc3\xa4. J\xc3\xa4rjest\xc3\xb6 pyrkii l\xc3\xb6yt\xc3\xa4m\xc3\xa4\xc3\xa4n ratkaisuja yhteisty\xc3\xb6ss\xc3\xa4 ministeri\xc3\xb6n ja sosiaaliturvaviraston kanssa. Fabiola oli my\xc3\xb6s Belgian Unicefin suojelija. H\xc3\xa4n oli hyvin kiinnostunut vammaistenhuollosta ja perusti vuonna 1967 tarkoitusta varten kuningatar Fabiolan s\xc3\xa4\xc3\xa4ti\xc3\xb6n mielenterveysongelmista k\xc3\xa4rsiville. Kuningatar k\xc3\xa4vi usein vierailuilla alan laitoksissa. Fabiola edusti kuningas Baudouin I:n kanssa Belgiaa vuonna 1990 New Yorkissa pidetyss\xc3\xa4 Yhdistyneiden kansakuntien ensimm\xc3\xa4isess\xc3\xa4 lapsille omistetussa huippukokouksessa. Kulttuurin saralla kuningatar Fabiola toimi vuodesta 1965 l\xc3\xa4htien kuningatar Elisabetin kansainv\xc3\xa4lisen musiikkikilpailun kunniapuheenjohtajana. Kuningatar Fabiola oli toinen Belgian kuningashuoneen j\xc3\xa4sen, joka nimitettiin Belgian kuninkaallisen l\xc3\xa4\xc3\xa4ketieteellisen akatemian kunniaj\xc3\xa4seneksi._NEWLINE_Kuningas Baudouin kuoli Espanjassa 31. hein\xc3\xa4kuuta 1993. Kuningatar osoitti valkoisella suruasullaan suunnatonta arvonantoa, sill\xc3\xa4 h\xc3\xa4n oli valinnut sielunmessun teemaksi toivon. Vuodesta 1993 l\xc3\xa4htien h\xc3\xa4n v\xc3\xa4hensi julkisia esiintymisi\xc3\xa4\xc3\xa4n, jotta h\xc3\xa4n ei varjostaisi k\xc3\xa4lyns\xc3\xa4 kuningatar Paolan esiintymist\xc3\xa4. Vuonna 1998 Fabiola muutti pois Laekenin linnasta ja asui huomattavasti vaatimattomammassa Stuyvenbergin linnassa. Miehens\xc3\xa4 kuoleman j\xc3\xa4lkeen h\xc3\xa4n my\xc3\xb6s toimi Kuningas Baudouin -s\xc3\xa4\xc3\xa4ti\xc3\xb6n kunniapuheenjohtajana.'